
_______________________________________________________________________________________________

На основу члана 138. став 1. Устава Републике Србије („Сл. гласник РС“ бр. 98/06) и члана 31. став 2. Закона о Заштитнику грађана („Сл. гласник РС“ бр. 79/05 и 54/07), у поступку контроле законитости и правилности рада Министарства енергетике, развоја и заштите животне средине и Министарства здравља, поводом притужбе A.A. и Б.Б. из Зајаче, Заштитник грађана

У Т В Р Ђ У Ј Е

У раду Министарства енергетике, развоја и заштите животне средине и Министарства здравља начињени су пропусти којима су повређена Уставом гарантована права грађана на здраву животну средину и на благовремено и потпуно обавештавање о њеном стању, и у оквиру тог права посебно права детета на здравље и правилан раст и развој у здравој животној средини. Пропусти се огледају у непредузимању целовитих и континуираних мера контроле загађености животне средине радом топионице олова у месту Зајача, мера праћења здравља становништва тог места, а нарочито деце и мера заштите животне средине.
На основу Уставом и законом прописаних овлашћења, Заштитник грађана упућује Министарству енергетике, развоја и заштите животне средине и Министарству здравља следеће 
П Р Е П О Р У К Е
I
Потребно је да Министарство енергетике, развоја и заштите животне средине, самостално и у сарадњи са другим органима, без одлагања предузме одговарајуће мере у циљу редовне контроле загађености ваздуха, воде и земљишта у месту Зајача, а у том циљу нарочито:

· врати станицу за узорковање ваздуха која је уклоњена 15. 01. 2013. године;
· спроводи свакодневно узорковање ваздуха и анализу загађености док за тим постоји потреба;
· редовно врши узорковање површинских и подземних вода, пијаће воде и земљишта  и спроводи анализу загађености; 

· резултате анализе загађености ваздуха, воде и земљишта редовно, а највише у интервалима од седам дана, објављује на интернет страници Агенције за заштиту животне средине.

II
Потребно је да Министарство енергетике, развоја и заштите животне средине редовно, а најмање једном месечно, извештава становнике места Зајача о резултатима анализе загађености воде, ваздуха и земљишта. Начин извештавања Министарство енергетике, развоја и заштите животне средине договориће са органима града Лозница и представницима становника места Зајача.
III
Потребно је да Министарство здравља, без одлагања, уз сагласност родитеља, односно старатеља деце, организује и надгледа поновно испитивање концентрације олова у крви код деце која живе у Зајачи и, у складу са утврђеним резултатима, организује и спроведе превентивне и интервентне мере. 

IV
Потребно је да Министарство енергетике, развоја и заштите животне средине и Министарство здравља, заједно са министарствима надлежним за послове пољопривреде, шумарства и водопривреде и природних ресурса, рударства и просторног планирања, Институтом за јавно здравље „Др Милан Јовановић Батут“, Заводом за јавно здравље у Шапцу, другим здравственим и јавно – здравственим и научно-истраживачким установама, градом Лозницом, представницима оператера и представницима становништва места Зајача без одлагања предузму мере ради заштите здравља становништва и животне средине, које ће нарочито укључити:

· успостављање механизма сталног мониторинга загађености воде, ваздуха и земљишта и емисија загађујућих материја;
· успостављање механизма редовног праћења здравља становништа, нарочито деце;
· планирање и изградњу објеката и инсталација које обезбеђују трајна и безбедна решења за уклањање загађујућих и опасних материја;
· редовно и целовито обавештавање заинтересоване јавности о резултатима мониторинга загађености животне средине.
Министарство енергетике, развоја и заштите животне средине обавестиће Заштитника грађана о поступању по препорукама I и II у року од 21 дан од дана пријема овог акта.
Министарство здравља обавестиће Зашттиника грађана о поступању по препоруци III у року од 21 дан од пријема овог акта.
Министарство енергетике, развоја и заштите животне средине и Министарство здравља обавестиће Заштитника грађана о мерама које су предузете ради поступања по препоруци IV, у року од 60 дана од дана пријема овог акта.

Р а з л о з и
Заштитнику грађана обратили су се А.А. и Б.Б. из Зајаче, притужбом на рад Министарства енергетике, развоја и заштите животне средине и Министарства здравља, а поводом њихових пријава о загађењу животне средине у месту Зајача. У притужби је наведено да је код деце која живе у Зајачи утврђен значајно повећан ниво олова у крви, као и да се загађеност животне средине и емисија штетних материја насталих радом топионице олова која се налази у Зајачи, не контролише редовно и на адекватан начин. 

Заштитник грађана спровео је поступке контроле законитости и правилности рада Министарства енергетике, развоја и заштите животне средине и Министарства здравља, те је на основу навода притужбе, изјашњења Министарства енергетике, развоја и заштите животне средине бр. 353-01-538/2012-01 од 29. 03. 2012. године, бр. 353-01-297/2012-01 од 16. 10. 2012. год. и бр. 353-01-297/2012-01 од 21. 02. 2013. године, изјашњења Министарства здравља бр. 500-01-458/2012-01 од 05. 04. 2012. год, 04. 10. 2012. год. и 27. 02. 2013. године и документације коју су доставили подносиоци притужби и контролисани органи управе, утврдио следеће чињенично стање:

У месту Зајача налази се топионица олова оператера Концерн „Фармаком“ М.Б. Шабац – Рудници и топионица АД „Зајача“ са седиштем у Лозници. Правно лице обавља регистровану делатност на основу одговарајућих одлука и сагласности надлежних органа. С обзиром на своју делатност, оператер је дужан да до 2015. године прибави одговарајућу („интегрисану“) дозволу у складу са одредбама Закона о интегрисаном спречавању и контроли загађивања животне средине
. 
Након информација о могућем тровању становништва, а нарочито деце, оловом, и анализа концентрације олова у крви код 127 деце која живе у Зајачи, Министарство енергетике, развоја и заштите животне средине је 09. 02. 2012. године у дворишту основне школе у Зајачи поставило мерну станицу за праћење квалитета ваздуха, која је све до 15. 01. 2013. године у континуитету мерила олово и суспендоване честице РМ10 у ваздуху, а анализе узорака вршио је Завод за јавно здравље „Поморавље“ у Ћуприји. Узорковање ваздуха вршено је свакодневно у следећим периодима: 16. 02. – 23. 02. 2012. год; 24. 02. – 09. 03. 2012. год; 10. 03. – 24. 03. 2012. год; 25. 03. – 08. 04. 2012. год; 24. 04. – 08. 05. 2012. год; 09. 05. – 23. 05. 2012. год; 24. 05. – 07. 06. 2012. год; 12. 06. – 23. 06. 2012. год; 23. 06. – 07. 07. 2012. год; 08. 07. – 22. 07. 2012. год; 23. 07. – 07. 08. 2012. год; 08. 08. – 22. 08. 2012. год; 23. 08. – 05. 09. 2012. год; 06. 09. – 21. 09. 2012. год; 22. 09. – 05. 10. 2012. год; 06. 10. – 20. 10. 2012. год; 21. 10. – 05. 11. 2012. год; 06. 11. – 20. 11. 2012. год; 21. 11. – 05. 12. 2012. год; 06. 12. – 20. 12. 2012. год; и 21. 12. 2012. – 15. 01. 2013. год. Такође су вршена и емисиона мерења 21. 03. 2012. год, 04. 04. 2012. год. и 23. 08. 2012. године. Извештаји о измереним вредностима „предочавали су се“ председнику Месне заједнице Зајача, коме се накнадно достављала информација и у писаној форми. Извештајем Министарства из децембра 2012. године, председник МЗ Зајача обавештен је „да ће убудуће извештаје моћи да пронађе на сајту Агенције за заштиту животне средине“
.
Мерна станица коју је обезбедило Министарство енергетике, развоја и заштите животне средине уклоњена је 15. 01. 2013. године од стране Агенције за заштиту животне средине. У изјашњењу Заштитнику грађана, Министарство није навело разлоге уклањања станице. 

На интернет страници Агенције за заштиту животне средине не налазе се подаци о анализи ваздуха у Зајачи, након 15. 01. 2013. године
.
Министарство енергетике, развоја и заштите животне средине је наложило оператеру израду пројекта санације и затварања постојеће депоније шљаке, изградњу објекта за третман шљаке, изградњу привременог одлагалишта шљаке и предузимање других техничких и технолошких мера ради заштите животне средине. Акционим планом оператера предвиђено је да се до краја 2011. године заврши објекат за третман шљаке, затварање постојеће депоније шљаке до маја 2012. године, изградња привремене депоније до краја августа 2012. године, а изградња нове депоније – до краја јуна 2014. године. Изградња објеката за третман атмосферских вода предвиђена је овим планом до краја јула 2012. године, а изградња објеката рафинације олова и оловних легура до краја новембра 2013. године. Изградња ових објеката није окончана „због кашњења са усвајањем планских докумената града Лозница“
, изузев објекта за третман и привремено одлагање шљаке.
Након информација о могућем тровању становништва оловом, у организацији Министарства здравља извршено је мерење концентрације олова у крви код 127 деце која живе у местима Зајача, Пасковац и Трбушница. Тада је повишен ниво олова у крви (20-45 µg/dl) откривен код 37,7% деце, благо повишен (15-20 µg/dl) код 14%, веома благо повишен (10-15 µg/dl) код 28% деце, а код 13,3% деце ниво олова задржао се у границама препоручених вредности (до 10 µg/dl). Приликом процене концентрације олова у крви, примењени су стандарди Центра за превенцију и контролу болести из Атланте (САД), као референтне међународне организације. 
На основу анализа концентрације олова у крви, оцењено је да ниједно од деце – и поред констатоване појачане изложености олову – не захтева лечење, нити су утврђена обољења. Министарство је оценило да је неопходно даље праћење концентрације олова у крви.

Министарство здравља сачинило је Акциони план који укључује анализу постојећих података о здравственом стању становништва у Зајачи и предузимање одговарајућих мера. У Извештају о реализацији Акционог плана, Завод за јавно здравље Шабац указао је на неопходност да се „настави са мониторингом суспендованих честица и мерењима емисије без најаве, од стране овлашћених и акредитованих лабораторија“; да се редовно врше анализе отпадних вода из погона топионице; да се изврши „поновно узорковање површинских вода у околини РТ погона „Зајача“ у Зајачи, са јасним дефинисањем места узорковања и уз присуство надлежних инспектора“ и настави са „повременим анализама површинских и атмосферских вода које пролазе кроз комплекс РТ „Зајача“ и подземних вода бунара у приватним домаћинствима“; да се започне са вршењем повремених анализа пијаће воде и земљишта у Зајачи, као и испитивање пољоривредних производа са тог земљишта
.
***

Уставом Републике Србије зајемчено је право на здраву животну средину, укључујући и пуну информисаност о њеном стању, а одговорност за очување и заштиту животне средине лежи на свима, нарочито на Републици Србији и аутономној покрајини
. Република, покрајина и јединице локалне самоуправе сносе одговорност за непредузимање мера заштите животне средине, на које су законом овлашћене
. С обзиром на обавезу праћења остваривања права детета гарантованих Конвенцијом о правима детета, држава је дужна да прати и утицај пословања привредних субјеката на степен остваривања и заштите права детета, посебно имајући у виду чињеницу да је детињство период посебне осетљивости на негативне утицаје, а да ризици којима су  деца изложена у животном окружењу могу имати (дуго)трајне, непоправљиве, па чак и трансгенерацијске штетне последице
. 
Дете има право на највиши могући стандард здравља и здравствене заштите
, која укључује и мере усмерене ка откривању и сузбијању фактора ризика за настанак обољења и спречавање, сузбијање и рано откривање болести
. Право детета на здравље гарантовано је и Конвенцијом о правима детета
, при чему ово право не обухвата само благовремено и ефикасно пружање превентивних, палијативних и рехабилитационих здравствених услуга, већ и право на раст, развој и живот детета у условима који детету омогућавају највиши стандард здравља, укључујући и живот у здравом окружењу, доступност здраве хране и пијаће воде, одсуство токсина и загађивача и друге елементе здраве животне средине
.
Остваривање највећег могућег стандарда здравља и пуна заштита здравља неодвојива је од заштите и очувања здравог природног окружења. Без мера заштите животне средине, здравствена заштита – уместо да почива на мерама превенције - своди се на отклањање последица урушавања и угрожавања здравља.

Обавеза унапређивања и заштите здравља деце – укључујући и предузимање свих расположивих мера на отклањању фактора ризика по здравље деце - не стоји само на установама здравствене заштите и органима надлежним за послове здравља. То је обавеза сваког појединца, правног лица и свих државних и других органа, организација и установа, која се извршава како кроз одговоран однос према детету, тако и кроз одговоран однос према дететовом животном окружењу. Стога је одговоран однос државе према загађењу и ризицима од загађења животне средине у којој деца живе неодвојив од обавезе државе да предузме све мере усмерене ка превенцији болести код деце и ка обезбеђивању услова за правилан дететов развој и заштиту дететове добробити. 
У конкретном случају, Министарство енергетике, развоја и заштите животне средине је - иако је у претходном периоду утврђено повећање концентрације олова у крви код деце у Зајачи и загађеност животне средине - прекинуло, без образложења, са системским праћењем квалитета ваздуха у Зајачи, а системско праћење квалитета воде, укључујући и пијаћу воду и земљишта у потпуности је изостало. Са своје стране, Министарство здравља пропустило је да настави са системским праћењем здравља становништва, иако је и само, приликом првог прегледа деце у Зајачи, констатовало потребу за даљим праћењем здравља, нарочито када је реч о деци. 

Иако стање животне средине у Зајачи непосредно утиче на здравље већег броја људи, а посебно на правилан раст и развој деце, изостала је координисана заједничка активност државних органа, установа, организација и јединица локалне самоуправе у циљу смањења штете и отклањања, односно умањења последица загађења и елиминисања или барем смањења ризика по живот и здравље становништва и животну средину.
На основу свих утврђених чињеница и околности, Заштитник грађана је, применом чл. 31. ст. 2. Закона, дао препоруке Министарству енергетике, развоја и заштите животне средине и Министарству здравља, у циљу отклањања пропуста у највећој могућој мери, унапређења рада органа управе и спречавања сличних пропуста у будућности. 
	 ЗАШТИТНИК  ГРАЂАНА

	

	Саша Јанковић


	Доставити:

· Граду Лозница
· Институту за јавно здравље „Др Милан Јовановић Батут“
· Заводу за јавно здравље у Шапцу
· подносиоцима притужбе



� "Сл. гласник РС", бр. 135/2004


� Акт Министарства бр. 352-501-24/2012-04 од 05. 12. 2012. године


� � HYPERLINK "http://www.sepa.gov.rs/index.php?menu=320&id=2014&akcija=showExternal" �http://www.sepa.gov.rs/index.php?menu=320&id=2014&akcija=showExternal�


� Из изјашњења Министарства Заштитнику грађана, бр. 353-01-538/2012-01 од 29. 03. 2012. год, бр. 353-01-297/2012-01 од 16. 10. 2012. год. и бр. 353-01-297/2012-01 од 21. 02. 2013. год.. 


� Извештај Завода за јавно здравље Шабац, достављен актом Министасртва здравља бр. 500-01-458/2012-01 од 22. 02. 2013. год.


� чл. 74. Устава Републике Србије („Сл. гласник РС“, бр. 98/06


� чл. 5. Закона о заштити животне средине („Сл. гласник РС“, бр.  135/04, 36/09, 36/09 - др. закон, 72/09 - др. закон, 43/11 – УС)


� Општи коментар Комитета за права детета, бр. 16 –Обавезе државе у односу на утицај пословног сектора на права детета, доступно на � HYPERLINK "http://www2.ohchr.org/english/bodies/crc/comments.htm" �http://www2.ohchr.org/english/bodies/crc/comments.htm�


� чл. 24. Конвенције о правима детета и чл. 25. Закона о здравственој заштити („Сл. гласник РС“, 107/05, 72/09 - др. закон, 88/10, 99/10, 57/11, 119/12)


� чл. 8. Закона о здравственој заштити


� Чл. 24. Конвенције о правима детета


� Општи коментар Комитета за права детета, бр. 15 – Право детета на највиши могући стандард здравља, доступно на � HYPERLINK "http://www2.ohchr.org/english/bodies/crc/comments.htm" �http://www2.ohchr.org/english/bodies/crc/comments.htm� 

